ՍՓԻՒՌՔ`
ՀԱՅ ՔՐԻՍՏՈՆԷԱԿԱՆ ԻՆՔՆՈՒԹԵԱՆ 
ԱՊԱՀՈՎԱԳՐՈՒՄԻ ԱՀԱԶԱՆԳ

	Այսօր Անթիլիասի Մայր տաճարին մէջ հնչեց Արամ Ա. կաթողիկոսի ՍՓԻՒՌՔԻ ՏԱՐԻ-ի Հայրապետական գիր-ը` ուղղուած իր բանաւոր հօտի աշխարհացրիւ զաւակներուն։
	Վեհափառ հայրապետը վարչական փափկանկատութիւնը ունե-ցած է իր պատգամը սկսելու «Մեծի Տանն Կիլիկիոյ Կաթողիկոսութեան …… մեր ժողովուրդի զաւակներուն» եւ աւարտելու «Կը թելադրենք մեր Սուրբ Աթոռի թեմերուն…» բառերով, հակառակ այն իրողութեան, որ կարելի չէ հայ սփիւռքը կաթողիկոսութեան մը նուիրապետական տա-րածքով սահամանափակել։ 
	ՍՓԻՒՌՔԻ ՏԱՐԻ-ի այս Հայրապետական գիր-ը Արամ Ա. կաթո-ղիկոսի 19-րդ նման պատգամն է, երբ ազգիս հովուապետը կը հրաւիրէ մեզ լուսարձակի տակ բերելու համահայկական տագնապ մը եւ միասնաբար լուծումներ որոնելու մեր ազգը փոթորկող հիմնահարցի մը։ Սփիւռքը մի միայն Սփիւռքին չի՛ պատկանիր. այլ` «Հայ ժողովուրդը իր երեք թեւերով` Հայաստան, Արցախ եւ Սփիւռք բազմաթիւ ու բազմազան մար-տահրաւէրներ ու վտանգներ կը դիմագրաւէ», արդարօրէն կ’ընդգծէ վեհափառ հայրապետը։ Մեծի տանն Կիլիկիոյ կաթողիկոսութիւնը Սփիւռքի կաթողիկոսութիւն չէ, այլ համահայկական կաթողիկոսութիւն է` ինքզինքին ի՛նչ անուանում ալ տայ եւ կամ հայորդիներ իրեն ինչ անուանում ալ ուզեն տալ. ան կը պատկանի Հայաստանին, Արցախին եւ Սփիւռքին։ ՍՓԻՒՌՔԻ ՏԱՐԻ-ն չի՛ հակադրուիր Հայաստանին եւ Ար-ցախին, այլ կ’ամբողջացնէ մեր հայաստանեան, արցախեան եւ սփիւռքեան ծիածանը, երբ մանաւանդ կը յաջորդէ անցեալ տարի հռչակուած ԱՐՑԱԽԻ ՏԱՐԻ-ին։  

	Կը հաւատամ, որ այս Հայրապետական գիր-ին յանձնարարած ինքնաքննութեան, ինքնարժեւորումի, վերակազմակերպումի եւ վերակեն-սաւորումի մասնայատկութիւնը կը կայանայ հետեւեալ բնագաւառներուն մէջ.
	Գիտակցութիւն, թէ հայը ուր որ ալ գացած է իր հետ կտոր մը Հայաստան տարած է։ Ժամանակին, երբ «ոգեղէն հայրենիք» յղացքը կը գործածուէր, կարճատես մարդիկ զայն «նիւթեղէն հայրենիքին» կը հա-կադրէին։ Տակաւին, ոմանք Հայաստանէն բուռ մը հող կը բերէին եւ իրենց համայնական ու անհատական տուներու հիմերուն կամ իրենց հարա-զատներու գերեզմաններուն կը խառնէին։ Կարգ մը հայկական դպրոց-ներու մէջ Հայաստանի մէջ պատրաստուած հայերէնի, հայոց պատմութ-եան եւ Հայաստանի աշխարհագրութեան դասագիրքեր կ’օգտագործուէին, մինչ ուրիշ դպրոցներ անոնց գործածութիւնը խոտոր կը համարէին իրենց կրթական-գաղափարական ծրագիրին։ Կարգ մը հայրենասիրական երգեր որոշ ակումբներու մէջ մեծ խանդավառութեամբ կ’երգուէին, մինչ այլ ակումբներու կողմէ անոնք կտրականօրէն կը մերժուէին։ Դեռ չխօսինք այլ պատմական խորհրդանշաններու մասին…։ Ասոնք բոլորը, իրենց դրա-կան եւ ժխտական երեսներով, մեզ կրցան գէշ-աղէկ հա՛յ պահել Սփիւռքի մէջ, երբ մեր ոտքին տակ մեր կամքէն անկախ պատճառներով հայրենի հողը չկար։ Ասոնք բոլորը այլեւս անցեալին կը պատկանին։ Այսօր ամեն տեղ, բարեբախտաբար, մեզ համախմբող արժէքները աւելի շատ են քան մեզ բաժնողները, եւ հայը աշխարհի ամենէն հեռաւոր կէտէն անգամ ուզած ատեն օդանաւ կը նստի եւ ազատ-անկախ Հայաստան կը հասնի։ 
	Սփիւռքը բազմածալ իրականութիւն է. սակայն հակառակ իր բազ-մերեսութեան, ան կը մնայ մէ՛կ` իր գոյատեւելու մարտահրաւէրով, ինչպէս մէ՛կ է Հայաստանը, մէ՛կ է Արցախը, մէ՛կ է Եկեղեցին, մէ՛կ է Մշակոյթը, մէ՛կ է Հայութիւնը, մէ՛կ է Պահանջատիրութիւնը։ Վեհափառ հայրապետը մեզմէ որեւէ մէկէն աւելի լաւ գիտէ, թէ հայ իրականութեան մէջ դժբախտաբար «սփիւռքներ» գոյութիւն ունին. բայց, միաժամանակ, անոնք բոլորն ալ մէ՛կ Սփիւռքի հոգեզաւակներն են, որոնք հայապահ-պանումի ամենօրեայ պայքարին մէջ նետուած են ամենուրեք, եւ այս ներ-կա՛յ Սփիւռքի մտահոգութիւնները կ’ընդգծէ Արամ Ա. կաթողիկոս` երէկ-ւան Սփիւռքի գոյաւորումի եւ հոլովոյթի փորձառութեան ենթահողին վրայ։ Այս շրջագիծին մէջ կը խտանան արեւմտահայերէնի գործա-ծութեան, մեր հաւաքական կեանքին մէջ նոր սերունդի գործուն առաջնորդութեան, համահայկական օրակարգի մշակումին, ներուժի պատրաստութեան, հանգրուանային հայրենադարձութեան, հզօր Հայաս-տան-հզօր Արցախ եւ հզօր Սփիւռք ունենալու հրամայականի գոյառումին եւ ասոնց առնչուած ռազմավարութիւններուն գաղափարները։ Հո՛ս կը նետուին Սփիւռքի դիմացկունութեան եւ դիմադրողականութեան ամուր հիմերը, որուն վրայ պիտի բարձրանայ հայօրէն լինելու շարունա-կականութեան շէնքը։ 
	Սփիւռքի վերակազմակերպումը անյետաձգելի առաքելութիւն է, որուն առաւե՛լ արդիւնաւորութեամբ լծուելու հրաւէր կ’ուղղէ վեհափառ հայրապետը իր թեմերուն` «անմիջապէս ձեռնարկել ծրագրումին, որպէսզի կարելի ըլլայ զայն ամբողջացնել յառաջիկայ Ազգ. Ընդհանուր Ժողովէն առաջ» (Յառաջիկայ Ազգային ընդհանուր ժողովը պիտի գու-մարուի այս տարուան աւարտէն առաջ)։ Արամ Ա. կաթողիկոս միշտ եղած է իրապաշտ եւ գործնապաշտ։ Ո՛չ միայն ինք աշխատած է, այլ նաեւ իր շուրջիններն ալ աշխատանքի մղած, եւ միշտ ամենէն բարդ հարցերուն անգամ քարին տակէն լուծումներ գտած։ Ահագին վկայութիւններ կրնամ բերել, թէ երկար տարիներ միջ-եկեղեցական ու միջ-կրօնական շարժումին մէջ այսպէ՛ս եղած է վեհափառ հայրապետը։ Ահաւասիկ հո՛ս եւս ան կը ճշդէ մարզեր եւ գործընթաց թեմական ու համայնքային կառոյցներուն համար` ուր, որպէս հայրապետ, ամենէն առաջ կը շեշտադրէ հոգեւորա-կանին բանալի դերը։ Արամ Ա. կաթողիկոս կը հաւատայ հաւաքական պատասխանատւութեան ու համագործակցութեան առաւե՛լ արդիւնաւէ-տութեան։ Ան քաջ կը գիտակցի, թէ շատ դժուար է Սփիւռքի վերա-կենդանացումը։ Բայց հո՛ս իսկ է իրաւ առաջնորդի մը տարբերութիւնը պարզ հետեւորդէ մը։ Դիւրին է ըսել. «Բան մը չենք կրնար ընել. պայ-մանները շատ գէշ են»։ Իսկ վեհափառ հայրապետը կ’ըսէ. «Նոյնիսկ եթէ մէկ հայ մնայ Սփիւռքի մէջ, մեր բոլոր կարելին պիտի ընենք, որ զայն հայ քրիստոնեայ պահենք»։ 
	Իր Հայրապետական գիրին մէջ Արամ Ա. կաթողիկոս իրաւամբ կը յիշեցնէ, թէ նոր չէ որ Անթիլիասը Սփիւռքով կը մտահոգուի։ Սփիւռքը, ինչպէս Հայաստանն ու Արցախը, իրենց բոլոր բնագաւառներով, ամենօր-եայ ներկայութիւն են մեր հաւաքական օրակարգին վրայ, սակայն Սփիւռքը յատուկ ուշադրութեան առարկայ կը դառնայ, որովհետեւ այլեւս հասած է ժամանակը զայն նոր իմն վերակազմակերպելու։ Թերեւս մտա-ծողներ ըլլան, որ,–հայկական առածը փոխ առնելով,– «ջաղացքը գացեր է, չախչախը փրկելու ճիգ մըն է» եղածը։ Նոյնիսկ եթէ այդպէս ըլլայ, ճիգը ինքնին գնահատելի է, որովհետեւ վերջին տարիներու Սուրիոյ եւ Լիբա-նանի հայութեան կոտտացող վէրքը տակաւին բաց է…։

Այն ինչ որ Մեծի տանն Կիլիկիոյ կաթողիկոսութիւնը կատարեց երէկ Սուրիոյ մէջ եւ կը կատարէ այսօր Լիբանանի մէջ իր զաւակներուն կարիք-ներուն հասնելու ճիգին մէջ, կրնայ ոմանց կողմէ ովկիանոսին մէջ կաթիլ մը ջուր նկատուիլ. սակայն պատկերացուցէք, թէ այս պայմաններուն մէջ, երբ պետական կառոյցները փուլ եկած են եւ մեր ժողովուրդը զրկուած է ընկերային ամենատարրական պայմաններէն անգամ` հրաշքի համազօր է, երբ հաւատացեալ մարդիկ կ’աղօթեն, բարերարներ կը նուիրաբերեն եւ Աստուած կ’օրհնէ։ Անթիլիաս դրամ չէ, որ կը բաժնէ` այլ կը զօրակցի իր զաւակներուն. հաւատք եւ գործ իրար կ’ամբողջացնեն` աստուածաշըն-չական սկզբունքին հաւատարիմ. Անթիլիաս յոյս կը ներշնչէ, երբ վեհա-փառ հայրապետը իր հօտի ամենէն աղքատ զաւակներուն կ’այցելէ` մանկացեալ Յիսուսի Ս. ծնունդի եւ աստուածայայտնութեան աւետիսը փոխանցելու համար։
	ՍՓԻՒՌՔԻ ՏԱՐԻ-ի նախազանգը հնչած է։
	Ով որ ականջ ունի լսելու, թող լսէ եւ գայ մասնակցի Սփիւռքի վերակազմակերպումի սրբազան աշխատանքին… 

9 յունուար 2022			      	   		     Նարեկ արք. Ալեէմէզեան
Անթիլիաս-Լիբանան

